
CAROLUS BOLOGNA 



/ rodit haec oratio Te primum ad Ec- 
clesiam Vicetinam accedente. Quo tempo- 
re magis jausto et felici potuit exire , quam 
quum ingenti omnium nostrum laetitia Tu 
Episcopus sanctitate morum, singulari do- 
ctrina , eximia prudentia , vigilantia , boni- 
tate spectatissimus merito in tantae ampli- 
tudinem dignitatis ascendis ? Haec porro 

eadem oratio 'Vibi, sistitur a ^icetino Semi- 
nario; quod bonarum artium domicilium 
ad Te maxime et proxime pertinet , quod- 
que Tu lite rarum, et eorum , qui de literis 
benemereri cupiunt , in primis studiosus non 
potes praecipua benevolentia non prosequi. 
Ominibus igitur valde bonis ad Te venit 
oratio mea. et Te auspice publicam lucem 
non reformidat. 

Jb uit ab antiquis jam inde temporibus homi- 
num de bonis artibus praeclare meritorum ea cu- 
Ta, ut sedulo investigarent, ostenderent, praecipe- 
rent, quae poetis viam patefacerent, et munirent 
ad laudem praestantissimae artis, quam profiten- 
tur. Nam apud Graecos non pauci ante Aristote- 
lem in id suam operam contulerunt, plures post < 
Aristotelem, qui quum de aliis disciplinis egregie 
scripsit, tum de poetica, cujus vim et naturam phi- 
losophus doctissimus et ingeniosissimus acri men- 
tis acie perspexit. Romae vero, ac tandem, ubi li- 
terae quasi ab interitu revocatae sunt post tetrain 
illam immanium barbarorum importunitatem, in 
Italia, et in ceteris nationibus ad poetas instituen- 
dos alii certum ordinem praeceptorum tradiderunt, 
alii scriptis monumentisque mandarunt virorum 
eruditorum sententias et disputationes, quidam et- 
iam praecepta illustrarunt, atque exornarunt versi-y 
bus, et poetae ipsi magni quod docebant, perfece- 
runt. Qui quoniam fuerunt tam multi, tamque cal- 
lidi et periti homines, et tam studiosi facultatis ju- 

curulissimae et utilissimae, apparet, quo ea in pre- 
tio semper fuerit apud gentes humanitate excultas, 
simulque quantum illi dissenserint ab iis, qui poe- 
tas non praeceptionibus, et aliqua conformatione 
doctrinae, sed tantum ingenio, et quodam quasi in- 
stinctu valere judicarunt. Verum hujusmodi docto- 
res et magistri quum impense adeo ac diligenter 
ea omnia persecuti fuerint, et commendaverint poe- 
tis, quumque innumerabilia de poetica arte, non- 
n unquam etiam ingentia emiserint volumina, raro 
nova afferendo, saepius repetendo vetera et per- 
vulgata, quaedam taciti praeteriere, quae minime 
praetereunda, sed maxime potius inculcanda viden- 
tur. Quamvis enim utilia sint, et nonnulla etiam 
necessaria, quae fere praecipi, et monstrari consue- 
verunt, tamen si recte judicare velimus, quid ma- 
gis erat opportunum, quam poetas monere, et hor- 
tari, ut ad laudem, quam petunt, adjumenta quaere- 
rent etiam ab artibus elegantissimis, quae poeticae 
affines sunt, et praecipue a pictura, et sculptura? 
Haec ea sunt, quae quum reputarem, impulerunt 
me in eam mentem, ut rem, quam ii, quos minime 
decebat, reliquerunt in medio, quamque praeter- 
ea vix ulli attigerunt, vellem, si possem, oratione 
complecti. Vere igitur hoc mihi videor statuere 
posse, ac defendere, poetas multas et magnas uti- 
litates esse percepturos, si in picturarum, et signo- 
rum excellentium observatione, et cognitione ver- 
sentur. Sentio me, equidem sentio in difficilem dis- 

putationem incidisse, quae multa requirat et flagi- 
tet ex antiquitate petita, multa ex artificum noti- 
tia, ex libris etiam multa poetarum, ac tandem ex 
ipsarum artium indole atque ingenio. Verum haec 
etsi me deterrent quodammodo a dicendo, tamen 
res ipsa minime vulgaris, et certe non indigna 
splendore hujus loci in spem adducit fore ut, quae 
attulero, vestris auribus non omnino molesta et in- 
jucunda accidant. Praesertim quum hic mihi ser- 
mo habendus sit in hac urbe, quae pictores, et scul- 
ptores tulit, et fovit valde probatos, atque harum 
artium ornamentis minime cedit aliis urbibus sane 
multis, dum aedium dignitate et magnificentia vel 
maximis fortasse et splendidissimis praestat. 

Poeticae, picturae, sculpturae, siculi ceteris etiam 
artibus, quae cum his in primis sunt conjunctae, 
hoc maxime est commune, ut naturam, quod uni- 
ce spectant singulae et universae, imitando expri- 
mant. Hanc porro ipsam naturam, quae summa 
certe omnia et praeclara in se continet, nihil ta- 
men in simplici ullo genere plane absolutum, hanc, 
inquam, naturam artifices contemplati haud solent 
imitari qualem primum vident objici, sed majus 
quiddam moliti ad homines delectandos, et juvan- 
dos expolire quodammodo conantur, et numeris 
omnibus ac partibus explere . Quum enim hanc 
copiam rerum, quae undique nos circumstant, tam 
variam, tam divitem, tam profusam aspiciant, 
quumque praeterea, quae cerni nequeunt oculis. 

mente percurrant, cogitateque considerent, excel- 
lentissima quaecumque deprehendunt hac illae di- 
spersa et distributa, in unam speciem eximiae pul- 
chritudinis conferunt. Itaque, dum nihil nisi a na- 
tura sumunt, informant id, quod natura sit ipsa 
praestantius : .quibus omnibus, quod notum est, 
exemplo fuerilnt insigni et celeberrimo Zeuxis, et 
Polycletus. Quam speciem intuiti, in eaque defixi, 
ad ejus similitudinem perfectam naturam student 
singuli exhibere, et eandem poetae versibus refe- 
runt, eandem coloribus pictores, eandem statuarii, 
aliique hujus generis opifices marmore, ebore, aere, 
ceteris, quibus velint sua quique in arte commen- 
dari. Ita se habent, et hac re una inter se differunt 
artes tres imitatrices, iisdem, ut perspicitis, ab ini- 
tiis profectae , iisdem copiis altae atque auctae , 
proposito, et instituto suo simillimae et pares. Una 
prope omnibus ratio in inveniendo, in collocando 
paene una, una etiam saepe in ornando: earundem’ 
fere rerum apparatu instructi esse debent, qui il- 
. lis, ut par est, animum adjungunt, eadem praediti 
judicii, et solertiae vi, iisdem celeris ingenii moti- 
bus, et quum omnes peraeque communi quasi in 
regno nullis certis finibus jus suum circumscribant 
secuti similia veris, simul liberiori fruunlur fin- 
gendi, audendique licentia, simul agitatione animo- 
rum, et divino quasi furore inflammantur, valent 
in primis simul natura, nec tam fiunt artifices, 
quam nascuntur. Quare hi summa inter se neces- 

situdine, et quasi cognatione devincti semper ha» 
biti sunt: artes vero ipsae sorores dictae, et a Si- 
monide poesis pictura loquens, pictura ( licebat et 
sculpturam addere) poesis tacens nominata (i). Vi- 
detis jam nunc quae et quanta commoda poetis ex 
operum studio praestanlissimorum, quae pictores, 
et sculptores perfecerint, proposita sint atque pa- 
rata? Si enim consentiunt artes hae tres, et con- 
spirant conjunctione ista tam certa, tam necessa- 
ria, magna etiam tanquam officiorum, et utilita- 
tum communione sibi praesto esse possint necesse 
est, et idcirco qui uni harum ipsarum artium dant 
operam, queant duarum etiam aliarum quasi opi- 
bus affluere et abundare. Ac primum quidem poe- 
tae ita in id studium, ad quod se contulerunt, in- 
cumbunt, ut poetarum, qui antea floruerint, imita- 
tioni se se dedant, sine qua jure arbitrantur nullo 
se modo posse in aliquem numerum pervenire. At 
si tanta est poetarum, pictorumque, et sculptorum 
similitudo, anne multum proficient, quum legent 
illorum carmina, minime vero cum horum artificia 
cognoscent? Si ex tribus iis, quibus artes praecipue 
constant, duo; invenire primum pulcra atque ad- 
mirabilia, eadem deinde aptis idoneisque locis dis- 
ponere, in quorum altero ingenium elucet, in alte- 
ro consilium, et sapientia, ad poetas, ad pictores, 
ad sculptores aeqtie pertinent; cur non ad duo haec 
obtinenda plurimum juverit pictoribus ipsis quo- 
que, et sculptoribus tanquam ducibus et magistris 

uti? Quid tandem? Si hoc, quod tertium est, ut ni- 
mirum inventa, et distributa verbis efferat, et ver- 
sibus, unice proprium est poeticae; quid ni qui poe- 
mata scribere statuerunt, ubi a poetis elegantiam, 
ubertatemque sermonis acceperint, et illam oris 
magna sonantis granditatem, ubi modorum prae- 
terea, et carminum rationem didicerint, poetas ad- 
eant, et pictores, et sculptores, et cum omnibus 
identidem simil^ cum utilitatis fructu commoren- 
tur? Num desunt artifices, qui isto summo ingenio 
sint revera, et industria ista singulari? Num artifi- 
cia ipsa praeclara desiderantur? Advertite animum, 
quicumque estis, poetae, et ipsam primum antiqui- 
tatem recognoscite. Statuas, et signa Deorum, ho- 
minum, animalium ecce ea vobis ex marmore, et 
ex metallis objicit, pocula, pateras, vasa, mensas, 
candelabra, aras, sepulcra; arcus etiam, atque co- 
lumnas, gemmas, nummos, picturas. Quid hic aut 
sculptum, aut fusum, aut caelatum, aut alia aliqua 
ratione effictum non pote6t reperiri, quod pul- 
crum et praestans sit, ac summorum poetarum in- 
genio, et elegantia dignum? Cernite Laocoontem 
divinum opus, quo nulla tragoedia magis tragica, 
Agesandri, Polydori, Athenodori, cum duobus pue- 
ris vinctum sauciatumque serpentibus, obnitentem- 
que contra, et prodentem mirabiliter virilis deco- 
rem formae, horrificum acerbissimumque artuum, 
nervorum, venarum omnium dolorem, pietatem in 
filios, caritatem in patriam, securitatem, innocen- 

tiam, fortitudinem celsissimi animi. Videte Her- 
culem Glyconis torosis magnum lacertis, et cervi- 
cibus post dura pericula incumbentem clavae, ut 
appareat quantum defesso haustum laboris sit, 
quantum supersit virium ad nova facinora. Intue- 
mini Gladiatorem, sive militem Hagasiae injicien- 
tem se se vehementissimo impetu, atque ardore pu- 
gnae, intentantemque ictum, et se tutantem ab ho- 
ste brachio protento. Quae Capitolina Venus exem- 
plum Veneris Cnidiae Praxitelis! Quae altera Cleo- 
menis, cujus incredibilis pulcritudo quadam etiam 
commendatur suavitate pudoris! Quae Niobe, quae 
dormiens Nympha, quae Juno, quae Pallas, quae 
Flora, qui Jupiter, qui Antinous, Mercuriusve, 
quae, ut innumera alia omittam, marmorea signa 
ex Parthenone vel Phidiae manu, vel e Phidiae di- 
sciplina! Quorum quum tanta sit multitudo, et va- 
rietas, quot res egregiae inventae, quot species ve- 
nustae, splendidae, sublimes, mirae ab accurato sa- 
pientique poeta arripi inde possunt, et in versus 
inferri? Atque haec quidem omnia, quae iis, qui 
hujusmodi studiis sunt imbuti, nota plane 6unt et 
explorata, ex una, ut dixi, antiquitate. Quid recen- 
tiora? Quae nova rerum quasi seges ante oculos? 
Quid vultis? Quid quaeritis? An vos mirabile il- 
lud et elatum delectat, ad quod epica praecipue 
carmina pertinent, et lyrica? Duces, et milites, et 
praelia celebratissimis sermone omnium tabulis vo- 
bis subjiciunt Brunus, et Borguguo; navales pu- 

gnas, oppida capta, ingentia discrimina, et miracu- 
la Tiutorettus et junior Palma; aulas, templa, res 
divinas, concursus, magnificentissimos apparatus 
Rubens, et Paulus. An vero tragoediarum grandi- 
tas, et gravis ille spiritus potius juvat? Bonarotius, 
et Julius Romanus majestate rerum capiunt, et 
terribili casuum atrocitate. An molle tandem pla- 
cet, gregibusque aptum, et pastoribus? Nemorum 
umbris, viriditate riparum, fontium nitore, ac pro- 
pe sonitu ita alliciunt Lorenensis, Pussinus, Titia- 
nus, ut non sit quodammodo quod Theocriti silvas, 
atque otia requiratis. Ipsi comici, et satyrici nihil 
non invenient, si ad civilis vitae consuetudinem li- 
beat descendere, in quo pictores Belgici multi, atque 
etiam Itali, TeUpolus in primis, et Longius, lepo- 
rem, et jucundam urbanitatem non ostendant. Ne- 
que vero uno tantum in genere claruerunt, sed, 
quo erant ingenio magno et multiplici, plura hi, et 
alii in genere quolibet eximia arte ediderunt. Ni- 
hil Bassanus ad naturae veritatem non adductum, 
nihil non doctum et rectum Vincius, nihil Geor- / 
gius non plane vivum, nihil non plenum venustati» 
Corregius, nihil Raphael non divinum. Quid ego 
nunc Parmensis, Annibalis, Guidi, Albanii, Guer- 
cini, Zampierii, Schidonis tabulas; quid signa com- 
memorem Donati, Victoriae, Sansovini', Bononiae, 
atque illius tandem , qui prope noster sculptor 
idem, et pictor ad Graecorum gloriam accessit, 
Antonii Cauovae? Comprehendam brevi, et diqam 
/ 

vere: quaecumque pictores, et sculptore» post Grae- 
cos protulerint, neminem mortalium omnia per- 
sequi posse, vix aliquem insignia attingere, aut 
numerare. Quid ergo? Si tam multa ista sunt, efc 
tam varia sive recentiori opere, sive vetusto, 6i 
perfecta ab artificibus ingeniosissimis, et multo 
maximis, si omnium poematum generi apta et 
convenientia, si absolutissima per se, et imitatio-, 
ne dignissima; quid erit causae, cur a poetis no- 
stris non inspiciantur, et cognoscantur diligentissi- 
me? Si quis magnorum poetarum vel Graecorum, 
vel Latinorum, quos aut vetustas jam olim, aut 
barbaria nobis invidit, atque abstulit, alicubi e te- 
nebris subito excitaretur, quo gaudio poetae no- 
strae aetatis gratularentur sibi fortunam suam , 
qua cupiditate hunc perlegerent, quo studio imita- 
rentur? Ego vero cum pictores, et sculptores, et 
novos, et veteres illis ostendo, nonne videor non 
poetam unum quidem aliquem, sed plurimos poe- 
tas addere, qui possint vel cum primis quibuscum- 
que contendere? Quid si hi pictores, et sculptores 
non solum aequent saepe poetas operum excellen- 
tia, sed omnino eosdem nonnunquam antecedant? 
Cupide legimus quae de Iphigenia ante aram stante 
referuntur in Euripidis tragoedia; at Graeci haec 
eadem cupidius inspexerunt in tabula Timanthis . 
Philoctetes valde nos tangit apud Sophoclem; sed 
qualis erat abdita illa lacrima, quae suberat siccis 
oculis hominis calamitosissimi, et qualis iniimus 

ille angor, quem pinxerat Parrhasius (a)? Apelles 
penicillo suo Homerum ipsum describentem Dia- 
nam inter Nymphas visus est vicisse (3). Sed quid 
ego haec? Agite, Ovidium sumite in manus, et poe- 
ma, quo mutatae dicuntur formae, pervolvite. Le- 
gitis ibidem Apollinem nunquam antea armis usum 
nisi adversus damas capreasque fugaces, immissis 
mille telis, exhausta paene pharetra, interfecisse 
Pythonem, et ludos, ne operis memoriam tanti ve- 
tustas deleret, instituisse ( 4 ). Haec vero ubi legeri- 
tis ex Ovidio, et Apollinem hunc perspexeritis, ad 
Apollinem Vaticanum e marmore vos convertite. 
Formosissimus illa pulcritudine, qua nulla major 
oculis se obtulit mortalium, illa venusta majesta- 
te proceri corporis laeti florente juventa, ore il- 
lo, et capite prorsus caelesti -atque divino collecta 
super in nodum mollissima coma, vix flexo laxato- 
que arcu serpentem cernitur prostrasse, et immis- 
sa ab humeris in brachium chlamyde, et suspen- 
sa pharetra ad tergum plena sagittarum, spectans 
remota, oculis, vultu, incessu declarat majora agi- 
tare animo, et quodam quasi contemptH laudem 
tam imparis certaminis repudiare (5). Quid est? 
quid vobis videtur per ftdem vestram? quis aptius 
et dignius vobis proposuit Apollinem? Ovidius, 
anne sculptor quisquis ille fuit? Quanquam quid 
Ovidium dico? Quis unquam poetarum Pythium 
Apollinem exhibuit carminibus, ut possit cum si- 
gno hoc pulcherrimo et praeclarissimo compara- 

ri ? Nolo hoc loco dicere quidquam de Rhodiorum 
opificum Laocoonte, quem nominavi, et de altero 
Virgilii, quem bene nostis, de quibus gravissima 
sunt, et jam perspecta eruditissimorum virorum 
judicia. Nolo Apollonii Rhodii, et Valerii Flacci 
Polluci, Idyiae Theocriti, et Propertii, Manilii, 
et ipsius Ovidii Andromedae, atque adeo Olym- 
piae Arcosti statuas, anaglypta, tabulas, quod per- 
facile esset, opponere. At quod tacere non pos- 
sum, quis Hesiodi, et Claudiani Gigantibus non 
praetulerit Gigantes, qui sunt a Julio Romano 
apud Mantuam mirifice picti? Quid vultis am- 
plius? Novimus poetas summos, quum Jovem Ho- 
meri nutu concutienlem Olympum imitari, et ae- 
mulari voluissent, vires defecisse. Phidiam item 
perfecisse scimus quod poetae frustra sunt. conati. 
At vero quum pictum ab Urbinate intuemur inter- 
minata in se se undique intendentis spatii immensi- 
tate Creatorem Deum illo obtutu, gestuque im- 
pendentem, majestate illa vultus, atque comae, 
attingeutem altera manu solem, lunam altera, mi- 
cantibus circum stellis , ita oculos percutit ani- 
mumque Numinis magnitudo, ut ipse videatur Ho- 
merus leviora de Divinitate cogitasse. Nec profe- 
cto mirum sit, si Annibal Caraccius Raphaelem 
poetarum maximum judicarit. Quae cpiuni ita sint, 
quis non etiam hoc ultro concedat, poetas opera 
pictorum, et sculptorum potius, quam poetarum 

libros cognoscere , et injilari debere, si ea sint ali- 

a 

quando meliora? Sane pictores, sculptoresque so- 
lent diligenter et studiose legere poetarum libros, 
in quibus nimirum intelligunt mullum sibi esse 
praesidii, et adjumenti constitutum. Cur igitur ju- 
re pari non utantur poetae, et quos juvant, ab iis 
juvari velint paratis munere quam simillimo gra- 
tiam referre? Atque in poetarum quidem imitatio- 
ne illud est incommodi , aut certe periculi, ut poe- 
tae, quod multi admiserunt, non tam imitari, 
quam surripere aliena videantur. In pictoribus ve- 
ro, et sculptoribus imitandis, nihil tale timeri pot- 
est; nihil hic servile, nihil non generosum; unde 
non versus, non figurae, non verba, sed res petun- 
tur, quae tanquam de plenissimo et refertissimo 
thesauro suppeditatae alunt etiam ingenia ad fe- 
cunditatem, et ornant ea crudilionis, et doctrinae 
copia, qua nulla major et exquisitior ex ipsis poe- 
tarum libris hauriri possit. Vix enim quidquam 
licet excogitare, quod non tentatum, tractatumque 
sit cumulate, imo vero versatum saepius, et agita- 
tum omnibus modis a pictoribus, et sculptoribus, 
qui ipsius naturae magnitudinem varielatemque 
auxerunt quodammodo, et amplificarunt. Illi po- 
pulorum res gestas, illi fictas poetarum, illi casus 
laetos, tristesque fortunae, facta memorabilia, mo- 
res, ritus, religiones, virtutes, vitia, motus omnes 
animorum, terram, mare, caelum, supera, infera 
multiplici operum perfectione expressa sistunt in 
conspectu, et aspicientibus ad cognoscendum pro- 

ponunt. Equidem poetas Graecos magnifico abun- 
dantes ingenio, instructos atque ornatos eleganti- 
bus exquisilisque doctrinis, et gloriae amore incre- 
dibiliter incensos cum metum cogito, haud miror 
ea scripsisse, quae tam amplis omnium laudibus 
efferuntur. Verum quum eos in Graecia poemata 
fecisse illa animadverto, quum in Graecis urbibus 
assidue versatos considero, non dubito, pictorum, 
et sculptorum opera ad illam tantam praestantiam 
multum contulisse. Non enim poterant poetae iis 
mentem non imbuere, et augere quae maxime 
conveniebant cum eorum indole, atque arte, quae- 
que occurrebant quocumque illi oculos injecissent. 
Porticus, templa, curiae, theatra, domus, fora, 
viae, stadia, portus, nemus illud Elidis, aedesque 
Olympii Jovis, decorabantur figuris, ostendebant- 
que undique civibus, et advenis, atque adeo poe- 
tis quidquid eximium et divinum effici potuit in 
iis artibus, quibus magnum et splendidum nomen 
sibi paravit ea gens, quae gentibus omnibus om- 
nium rerum excellentium et admirabilium laude 
praestitit. O Graecia! o magna olim parens, et al- 
trix honestissimarum artium, atque virtutum ! O 
Graecia, quam ego te aspicio! Haeccine est illa 
terra, in qua pictores, statuarii, opifices tales et 
tanti spirantia simulacra ponebant, poetae clarissi- 
mi edebant cantus carminum divinorum, eloqueu- 
tissimi oratores inflammabant dicendo judices po- 
pulumque, et armatis metum regibus inferebant. 

historiae patres scriptis tradebant immortalibus 
res gestas, jura describebant sapientissimi institu- 
tores, et conservatores civitatum, duces militesque 
fortissimi in patria servata statuebant tropaea, e- 
xercitibus immensis nationum potenLissimarum fu- 
gatis atque deletis! Sicyon, Corinthus, Lacedae- 
mon, urbes ceterae ingeniis hominum, liberalibus 
studiis, ludis, commerciis, atque opibus florentis- 
simae, dirutae atque eversae conciderunt, et vix re- 
liquiae exiguae Athenarum, Piraeeique, atque Ar- 
cis, ubi mira illa stetit Minerva, testantur veterem 
magnificentiam, et gloriam; jacent sine honore de- 
serta loca Lycei, et Academiae, Marathon, Sala- 
mina, Artemisium, Plataeae, Thermopylae; ipsa 
fere exaruerunt in devios cursus deflexa, et disper- 
sa flumina nobilissima, moerere videntur campi, 
orae, montes celeberrimi, in quibus dicebantur ha- 
bitare Musae, et in quos unos barbari satis furere, 
et debacchari non potuerunt. Sed tamen inter, rui- 
nas illas verendas simul et miserandas, sub illa 
tellure sine dubio non pauca, quamvis tam multa 
pluries erepta inde, et indigne atque impie corru- 
pta et consumpta fuerint, latent adhuc egregia o- 
pera Myronis fortasse, Phidiae, Polycleti, Scopae, 
Pythagorae, Praxitelis, quae si erunt aliquando 
eruta, quam admirationem doctorum hominum, 
quam artificum, quam etiam poetarum non com- 
movebunt? Certe poetas veteres Graecos, ut ad 
hos revertar, pulcherrima artificia ad se converte* 

runt, et pertraxerunt, eorumdemque ingenia non 
solum locupletiora reddiderunt et fecundiora, sed 
etiam ad recte sentiendi , et intelligendi pruden- 
tiam acuerunt, et formarunt. Haec enim duo con- 
juncta sunt inter se, nec distrahi, ac divelli ullo 
modo possunt. Nam qui aspicere, et cognoscere 
solent quae excellenti sunt praedita pulcritudine, 
eorum aspectu, et cognitione id necessario asse- 
quuntur, ut simul excellenti pulcritudini cogno- 
scendae, gustandae, judicandae assuescant. Hinc 
maxime sensus integer et exquisitus poetis, hinc 
judicium acre et certum, hinc sapiens elegantia, 
quae non tantum in literas, et disciplinas, sed in 
totius quoque vitae cultum, et rationem dimanat. 
Mirabilis est enim et incredibilis harum artium 
vis ad homines excolendos, et quasi fingendos ad 
omnem humanitatem, nec sine niagna causa cau- 
tum fuit apud Graecos, ut ingenui quique pueri 
picturae praeceptis instituerentur, in quibus ipsius 
etiam sculpturae, et aliarum hujusmodi artium fun- 
damenta sunt collocata (6). Quid? Apta illa in fi- 
guris compositio membrorum, illa in corporum 
statu, aut motu dignitas, decori vestium ornatus, 
* sinusque apte vel fluentes, vel collecti, harmonia 
colorum, verus tandem delectus rerum, modusque, 
et idonea earumdem, et jucunda dispositio, virtus- 
que, et venus ordinis quanti esse debent, ut poe- 
tae quum his saepius oculos, animumque adhibue- 
rint, non solum pulcra inveniant, sed illa etiam 

euis locis, moruentisque dispensent, idque effi- 
ciant, quod varium sit, simulque unum, quod de- 
ceat, quod placeat! Cujus ordinis, et decoris simi- 
litudo si ab oculis transferatur ad animum, faci- 
lius et melius in eo informabitur effigies ipsa, et 
imago illius pulcritudinis, quae aspectu non senti- 
tur, et quam tamen sibi proponit, et conatur expri- 
mere poetica, honestaris scilicet, virtutis, sapien- 
tiae. Valet quidem multum ad haec omnia, (quis 
inficiabitur?) praeter praecepta, poetarum studium, 
sed non minus, addam etiam magis plerumque, hoc 
tabularum, et signorum. INam haec non auribus, 
ut poemata, sed oculis, quorum sensus est acerri- 
mus et efficacissimus, cognoscuntur. Quod quidem 
ipsum quanti sit, quo pertineat, quamque late pa- 
teat, diligenter attendite. Poeticae laus summa in 
hoc est sita, ut quodeumque propositum est refer- 
re, ita referat per verba, per figuras, per numeros, 
ut non tam id narrari, et audiri, quam apparere, et 
cerni videatur. Quod eo tandem redit, ut poesis in 
rebus exhibendis tunc praeBtet maxime, quum ma- 
xime ad picturam, et sculpturam accedit. Quamob- 
rem ita laudari solent, quae in poetis vel optimis 
hoc in genere sunt probatissima, ut sub aspectum 
venire, ut plane subjici oculis, ut veris vividisque 
coloribus exprimi, ut tandem picturae esse dican- 
tur. Igitur Cicero Homerum commendans, ejus , 
inquit, picturam, non poesim videmus (7); et Pe- 
trnrcha eundem poetam dicit rerum vetustarum 

pictorem principem (8). Quae si ita se se habent, 
quaero ex vobis, utrum ad hanc laudem tabulas, et 
signa plus conferre judicetis, an carmina ipsa, et 
poemata? Enimvero res, si sumantur a picturis, et 
signis, valdius percutient poetae scribentis mentem 
imaginibus acribus et insignitis, quam si haurian- 
tur e libris, et quum aspicientur revera, facilius 
inducentur in poemata, ut in iis quoque aspician- 
tur quodammodo. Jam vero poetica verbis, et ver- 
sibus alia post alia subjicit progressione temporis, 
et perpetuitate sermonis, atque idcirco quaecum- 
que placitum et libitum est, narrat atque inculcat 
nullis certis finibus circumscripta ; in quo praestat 
picturae, et sculpturae. Contra vero pictura, et 
sculptura necessariis angustiis inclusae rem totam, 
quanta est, quaecumque agitur, brevi in spatio, et 
temporis momento uno atque unico ante oculos 
statuunt. Sed quale hoc est spatium, et hoc mo- 
mentum temporis! Pictura, quod negatum poeti- 
cae, non modo multa tempore eodem, sed prope 
innumerabilia et infinita aliquando objicit, quae 
tanquam collecta in unum ut incurrunt in oculos, 
ita per eos ob hanc etiam causam in animum in- 
geruntur incitatius. Certe quum editum Virginis 
partu Christum, delatumque in praesepe, et foeno 
impositum inter animalia canit Sannazarius, quae 
inciderunt in noctem illam mysteriorum plenam, 
sententiarum copia, et verborum ornatu, ac splen- 
dore ita persequitur, ut eos, qui legunt, elegaus. 

el magni spiritus poeta summopere capiat, atque 
delectet. Verum si quis, ubi quadringentos versus 
percurrerit, quibus haec vix a Sannazario sunt ex- 
posita, et eos multum probaverit, ad tabulam il- 
lam accedat longe nobilissimam, in quam noctem 
hanc ipsam contulit Corregius, si in media tene- 
brarum obscuritate nati Numinis lucem emican- 
tem e vultu, et e corpore, circumque omnia, su- 
praque illustrantem aspiciat, si Matrem, si Matris 
Virum adplicantem asellum, et propinquantes cum 
bove adolescentes binos, si admirantes, laetantes- 
que pastores, si puellam cum donis curiosius in- 
tuentem, et jam paene obrutam fulgore, opponen- 
temque oculis manum, si caelestes juvenes pul- 
cherrimos agitantes gaudia super nubem, si auro- 
ram etiam remota in regione prodeuntem rubore 
primo, si alia quaeque aspectu prope uno perci- 
piat tam singulari luminum, et umbrarum discri- 
mine, tam suavi concentu colorum, tam incredi- 
bili venustate perfecta, quanto se jucundius, et ve- 
hementius sentiet commoveri! Picturae vero in hac 
re non multum cedit sculptura, quae plurcs sta- 
tuas non raro conjungit, utiturque toreumatis, et 
emblematis, quaeque vel uno in simulacro multa 
indicat, et plura etiam saepe ad intelligenduin re- 
linquit. Quamobrem poetae, quos spectat oratio 
mea, quum his multum diligenterque institerint, 
rerum magnarum consuetudine plurima ipsi quo- 
que agitare simul discent, et conjungere, atque id- 

circo copiosius, et ornatius, et animosius, et ma- 
jori tandem cum sensu efferre. Praesertim quum 
animi motus, ad quos ut maxime accommodata est 
poesis, ita potissimum placet omnibus, scmper pla- 
citura, magni artifices indiderint mutis imagini- 
bus, in quibus dolor, laetitia, spes, metus, amor, 
odium vultu, oculis, habitu totius corporis prae- 
cipua quadam significatione declarantur. In quo 
quum tantopere praestiterint apud Graecos Aristi- 
des, Lysippus, Timomachus, apud nostros vero, 
quem toties dixi, Raphael in primis, nihil est quod 
admiremur, scripsisse Quintilianum picturae ta- 
cens opus, et habitus semper ejusdem penetrare 
intimos affectus, et superare nonnunquam eloquen- 
tiam ipsam videri (9). Quae quum memorantur a 
me, jam vos intelligitis, illud etiam consequi, quod 
est multo maximum, ut haec signa, et hae pictu- 
rae spiritum in poetis illum excitent, et lurorem, 
sine quo neminem poetam bonum posse exsistere 
Graeci quidam philosophi tradiderunt. Si enim 
contingit, ut summorum poetarum carmina quum 
leguntur, legentium mentes, si nati ad haec studia 
sint, concitentur, quasi vim aliquam divini afflatus 
inde conceperint, quanto magis id eveniet, quum 
non leguntur, sed cernuntur ea quae valde per- 
movent, impelluntque insignia, eminentia, lumi- 
nibus, et coloribus illustrata? Quis aut D. Petrum 
Martyrem, quo Venetiis ablato, tantum doloris 
hausimus, tantum laetitiae restituto, aut Tinto- 

rctti surgentes die novissimo mortuos, suppliciive 
Christi in loco Calvariae scenam tristissimam, aut 
Corregii D. Hieronymum, aut Bonarotii Judicium, 
aut Raphaelis, Juliique Constantini Pugnam, et 
Maxentii, aut, ne plura consecter. Religionem, et 
Pietatem Canovae spectet, quin erigatur animo, 
ct quibusdam motibus agitetur? Cur igitur poetae, 
quibus ingenium tam experrectum est, tamque fa- 
cile, et paratum ad amabilem quamdam insaniam, 
non afflari debeant ista quum videant, et attendant 
sive ut imitentur, sive etiam, quod facere aptissi- 
me poterunt, ut versibus describant, aut celebrent, 
atque ornent? Quod enim tanquam cumulus acce- 
dit, statuae, et tabulae, et quaecumque a pictori- 
bus, et sculptoribus elaborata fuerunt egregio arti- 
ficio, sunt hujusmodi, ut materiam quoque subji- 
ciant ad scribendum, et carminum argumenta pul- 
cherrimorum evadant. Quam novus hic quasi cam- 
pus, quam patens, quam immensus, in quo poetae 
facile excurrere possint, et magna cum ingenii lau- 
de exerceri! Quae ex omni antiquitate esse dixi 
multitudine, et varietate prope infinita, quae sunt 
etiam plura, quam quisquam dicere possit, ex qua- 
libet deinde aetate artificum aut Italorum, aut ex- 
terorum praeclari operis, ea ad hanc etiam rem 
poetis in medio sunt posita . Ac si poetae consue- 
verunt naturam inspicere, ut eam perficiant, el 
absolvant imitando, hic profecto queunt alteram 
quasi naturam perfectam et absolutam in omnem 

pulcritudinein contemplari. Age. Si quis Vatica- 
nas aedes ab ipso Raphaele picturis locupletatas 
ingressus D. Petrum vinctum catenis inter satel- 
lites in horrore carceris, atque noctis, juxtaque 
circumfusum Angelum splendidissima luce, exci- 
tantem, sopitum somno, et urgentem jussis de- 
scriberet bonis versibus, si militum praeterea aut 
dormientium statum, aut stuporem expergefacien- 
tium jam se, aut accurrentium, et trepidantium 
miros vultus, gestusque, facem, lunam, arma mi- 
cantia repercusso lumine, ipsum denique Petrum 
egredientem, incertumque, ac se minime agno- 
scenti similem apte repraesentaret, quam varium 
carmen conficeret, quam animosum, quam ma- 
gnificum! Quid si referret Heliodorum in templo 
prostratum divino impetu atque furore? Quid si 
Parnassum redderet insignem virentium silva lau- 
rorum, Musasque, et Poetas? Quid si admirabi- 
lem architecturae specie, praesentia, atque studiis 
Philosophorum ex singulis familiis, figurarum pul- 
critudine, et veritate, moribus, affectibus. Scho- 
lam, quam vocant, Athenarum, aut ejusdem picto- 
ris Christum divinitatis imaginem ostendentem in 
monte poeticis numeris, et coloribus aemularetur? 
Equidem non dubito, quin carmina, quibus haec 
comprehendantur, et alia aliorum artificum his si- 
milia, majorem voluptatem sint allatura, quam ca, 
quae scribuntur a poetis non quidem istis malis» 
qui tot sunt, aut mediocribus, sed iis quoque, qui 

judicio probantur doctorum, atque sapientium . 
Praecipue quum ea pictores, et sculptores operibus 
saepe referant, quae e media sunt Religione de- 
prompta, atque adeo augustiora sunt, et majestatis 
suae plena. Quam libenter Lucianum legimus pin- 
gentem verbis aut Centauros ex Zeuxidis tabula, 
aut ex altera Aetionis Roxanes Nuptias, et Alexan- 
dri, aut ex illa tam celebri Apellis Calumniam? 
Quantum delectant quum de praestantibus artificiis 
verba faciunt et Plinius, et Pausanias, et Aelianus, 
et Philoslrati, et, nostros etiam ut attingam. Vasa- 
rius, et Ridolphius? Atqui omnia hi complexi sunt 
oratione nullis versibus adstricla. Quid si aptior 
numerorum concentus accedat, et sermo, qui pro- 
prius est poetarum illustrior et ornatior? Quod 
sane perspexerunt poetae Graeci, quos artes has 
6tudiose cognovisse jam adfirmavi, idque re, et suc- 
cessu comprobarunt. Quam venustos illi versus, 
in laudatissimas tabulas, et statuas, quam subli- 
mes, quam sensus plenos condiderunt! Quos Si- 
monides de Praxitelis Cupidine, et de Baccha Sco- 
pae! Quos de Argiva Junone Polycleti Parmenio! 
Quos de Phidiae Jove Philippus Thessalonicensis! 
Quos Asclepiades de Alexandro Lysippi! Cui non 
perlecta illa Leonidae Tarentini, Juliani Aegyptii, 
Antipatri Sidonii, Demetrii, Antipliili, Archiae, 
Anacreontis, aliorum aut in Bovem Myronis, aut 
in Medeam Timomachi, aut in Cnidiam Venerem, 
aut in Coam emergentem e mari? Jam Helenam, 

quam Crotoniatis pinxerat Zeuxis, adeo carmini- 
bus scimus fuisse celebratam, ut, quemadmodum 
ait M. Cicero, Virginum ipsarum, quas ille inspe- 
xerat quum pingeret, nomina multi poetae memo- 
riae prodiderint. Illi, illi, quorum primaria sunt 
poemata, sin minus tabidas, et signa descripserunt 
pictorum, et sculptorum, certe finxerunt sibi quas 
referrent, res pictas parietibus, atque vestibus, cae- 
latas autem valvis, vasis, clypeis, atque adeo Vir- 
gilius picturas prosecutus est veluti Carthagine po- 
sitas ea aetate, qua nullae fuisse picturae judican- 
tur. Quod post Graecos, et Latinos quum Itali 
fecerint et Torquatus Tassus in primis, et Ludovi- 
cus Areostus, quum praeterea versus scripserint in 
statuas, et in tabulas magnorum pictorum, quos 
suspiciebant summopere, et amicitia, benevolentia- 
que complectebantur, Bembus, Castilio, Casa, San- 
nazarius, Politianus, Sadoletus, Lastesius, Franci- 
scus ipse Petrarcba nonnunquam, quid amplius 
voce contendam, ut ad harum rerum cognitionem 
poetas nostros adhuc horter, atque incendam? Ad 
id impellit natura una artium trium, et unum 
idemque earumdem propositum; impellit par in- 
genium, ac studium artificum; impellunt dernum 
artificia pictorum , et sculptorum imitanda poetis 
cujusque generis, infinita numero, insignia excel- 
lentia, et nobilitate sua. Quid haec non efficiunt? 
Ab his rerum pulcherrimarum copia, et jucunda, 
et multiplex eruditio, ab his fecundior mens, ve- 

rior pulcri sensus, judicium subtilius, animus afle- 
ctuum motibus concitatior, acrior divini instinclus 
quasi furoris. Quis nolit ditari opibus laniis? Quis 
aut utilitate sua illectus cupidius haec non appe- 
tat, aut magnorum exemplo adductus poetarum?/ 
Praesertim quum horum omnium quae cognoscen- 
da sunt, parabilis sit, perfacilisque prudentia. Ubi- 
cumque enim sint terrarum signa aerea, aut mar- 
morea, sumi ex bis exempla solent, et formis gy- 
pso, aut argilla effictis inferri quascumque in re- 
giones, et in urbibus, et in aedibus ad ornamen- 
tum, et spectaculum collocari. Haec vero eadem, 
et ipsae in primis picturae, et alia hoc de genere 
omnia describi summa fide, et incidi in aes, et im- 
primi, atque ita edi, et pervulgari, ut in oppido 
quolibet satis exculto fortasse non difficilius haec 
possint, quam ipsi poetarum libri cognosci. Mihi 
interim satis fuerit, dum id conatus sum afferre in 
hunc locum, quod ab aliis fortasse praeteritum fuit, 
poeticae rationibus, et poetarum utilitati consulere 
voluisse. Vehementer vero laetabor, si id praecipi 
aliquando intelligam, et vere perfici, ut ita tandem 
arctius jungantur inter se eae artes, in quibus Ita- 
liae gloria sita est solida et illustris; ea, inquam, 
gloria, quam neque longinqui temporis oblivio, ne- 
que bellorum furor, hostiumque rapinae, neque ul- 
lus casus, ut cetera nobis eripiant, aut auferre, aut 
imminuere unquam poterunt. / 

